મહેબુબા મુફ્તીએ એવું કહ્યું કે ત્રાસવાદીઓ અને સુરક્ષાદળો બંને બદલાની ભાવનાથી એક બીજાના પરિવારોને નિશાન બનાવી રહ્યા છે એ કમનસીબી છે. આવું કહીને મહેબુબા મુફતી સુરક્ષા દળો અને ત્રાસવાદીઓને એક ત્રાજવે તોળી રહ્યાં છે. તેઓ ભૂલી જાય છે કે જ્યારે ત્રાજવાની એક બાજુ ત્રાસવાદીઓ હોય ત્યારે તેની સામે સુરક્ષાદળોને મુકી શકાય નહીં. મહેબુબા મુફ્તીની વાતોમાં ત્રાસવાદીઓ પ્રત્યે સહાનુભૂતિ પ્રગટ થતી રહે છે. આ નિવેદન પણ એ પ્રકારનું જ છે, પરંતુ તેઓ મુખ્યપ્રધાન રહી ચૂક્યાં છે અને તેમને ખબર હોવી જોઈએ કે સુરક્ષાદળો જે કાર્યવાહી કરે છે એ આતંકી કૃત્ય ગણી ન શકાય. આવી વાત કરીને તેઓ એક બેજવાબદાર નેતા હોવાનું પુરવાર કરી રહ્યાં છે. કાશ્મીરનો ત્રાસવાદ એવા તબક્કે આવી ઊભો છે કે જ્યાં હવે નિર્ણાયક કાર્યવાહી અનિવાર્ય બની છે. ત્રાસવાદીઓની કમર જ નહીં તો કરોડરજ્જુ તોડી નાખવામાં સુરક્ષાદળોને સફળતા મળી છે. હવે જમ્મુ-કાશ્મીરમાં પંચાયતોની ચૂંટણીનો ઇરાદો સરકારે જાહેર કર્યો છે એટલે ત્રાસવાદીઓ રાજ્યમાં દહેશતનો માહોલ ખડો કરવા પ્રયાસ કરી રહ્યા છે. પોલીસ જવાનોના સંબંધીઓના અપહરણ પાછળ પણ આવો જ ઉદ્દેશ હોય એ સ્વાભાવિક છે.